
Duša (s)tiha

 

Na praznom papiru, belom,

Lebde naznake ideja,

Prekrivene krhkim velom,

skica, onomatopeja.

 

U zamci početka - tajac

vriju u rečima slova,

rime huk hvata zamajac,

interpunkcija, znakova.

 

Kao iz izmaglice snene,

tok misli se budi, bori,

kida niti te koprene

i bujicu reči stvori.

 

Osećanja, zvuci, slike,

sred tog kovitlaca čame,

svesni sudbinske prilike

da se otrgnu od tame.

 

Od reči do reči skitam,

stranputicom čujnog sveta,

Tražeć' melodiju, ritam

krotkog, tananog dueta

 

Sreću, tugu, ljubav, setu

razdraganost, patnju tihu

kroz taj papir dajem svetu-

pesmu svetu, dušu stihu.

 


(S)misao stvaranja

 

U gluvo doba kreativnosti,

krik stvaralaštva ječi tišinom

huk talasa u moru negativnosti

valja tu želju zapenušan silinom.

 

Ni dan ni noć, ni jutro ni veče,

neodređenost u zapećku straha,

ne mogu takvu silu da spreče

što sve pred sobom mrvi do praha.

 

Ta plima se obuzdati ne da,

ne ukroti se sve što se stvori,

i telo slabo ponekad se preda,

al' misao još niko ne pokori.

 


Šta je tu je

 

Ogrnut turobnim plaštom svakodnevice,

ipak ne uronim u tog sivila pomije,

obraza čista baš poput deviceč

sopstveni ponos na rani so mi je.

 

Dignuta čela s duhom k`o mačem,

sa štitom istine ili na njemu,

stoički, hrabro, a da ne zaplačem,

borim se još žešće, u inat svemu.

 

Pomoć ne dozivam iz toga grotla,

jer nema kako, ni ko da me čuje,

previruć', kipuć' iz životnog kotla,

nadam se boljem, tek šta je, tu je.

